Laster innhold, vennligst vent.. For å se dette innholdet, må du aktivere JavaScript i nettleseren din.

Norge klarte ikke å stoppe den danske superstjernen, som scoret hele 14 mål i den siste kampen i gruppe C i VM.

– Det er ikke noe dårlig håndballspiller vi står over. Mikkel har hatt mange sånne kamper. Men skal vi ta steget må vi stoppe han. Han kommer for lett til, innrømmer kaptein Bjarte Myrhol.

Dermed var han overlegen i stjerneduellen alle snakket om, for Sander Sagosen traff ikke nettmaskene før i det 45. minutt.

– Det var tungt, kjipt. Jeg har gledet meg til dette i et halvt år. At jeg ikke klarer å levere bedre skuffer meg, sier Sagosen til NRK.

– Vil mye

– Det er sånn idrett er. Heldigvis er det ny kamp om to dager så vi kan nullstille oss, legger han til.

Landslagssjef Christian Berge erkjenner at det tok tid før de fikk i gang Sagosen, som endte på fire scoringer.

– Vi prøver få han i gang, han vil veldig mye. Viser vel litt lite i først omgang, men så får vi roa ned litt i pausen. Så synes jeg det blir bra en bra andre omgang fra hans side. Et lag handler ikke om bare én spiller. Vi prøvde å få alle til å fungere, og det slet vi med i dag, forklarer han.

DEPPA: Sander Sagosen fikk hvile både på slutten av første- og i begynnelsen av andre omgang. Foto: Lise Åserud / NTB scanpix

Synes ikke synd på Sagosen

Mikkel Hansen kan derimot knapt huske å ha hatt en bedre dag på jobben, men han synes ikke synd på sin norske klubbkamerat i PSG.

– Nei, jeg er her for å vinne. Han er en god venn og i neste kamp skal jeg nok se han spiller opp til det nivå han har. Han er en dyktig spiller, så neste gang kommer han nok til å gå på banen for å vise at han er bedre enn det han leverte i dag, sier Hansen til NRK etter kampen.

Hansen ble kåret til banens og mottok ellevill jubel fra det danske publikumet. Et publikum som lot det norske laget få høre det underveis.

– Det var en fantastisk kamp. Jeg synes tilskuerne la godt press på nordmennene som gjorde at de fikk det vanskelig. Vi var godt forberedt, vi spiller godt defensivt og har en fantastisk målmann, sier dansken ydmykt.

GODE VENNER: Sander Sagosen måtte seg grundig slått på banen av Mikkel Hansen. Foto: Lise Åserud / NTB scanpix

Han har utvilsomt rett. For til tross for en langt bedre sluttspurt, hvor Norge kun var to mål bak Danmark da det gjenstod få minutter, så endte mestermøtet i favør danskene.

– Vi gir aldri opp. Vi er fast innstilt på det. Vi fikk en ørliten sjanse, og så glapp det helt til slutt, oppsummerer Myrhol.

Etter dagens tap ble Norge gruppetoer, og tar med seg to poeng inn i hovedrunden. Søndag venter Egypt klokken 20.30, mandag er det Sverige som står for tur klokken 18.00, før Norge avslutter mot Ungarn onsdag klokken 18.00. De to beste lagene fra hovedrunden går til semifinale.